ghidul de aplicare

la programul de suport pentru elaborarea și implementarea planurilor sustenabile pentru climă și energie sensibile la gen pentru comunitățile implicate în procesul de amalgamare voluntară

**Proiectul PNUD „Comunități reziliente prin abilitarea femeilor”, etapa a II-a**

**2025**

**I: CONTEXT:**

Republica Moldova este extrem de vulnerabilă la schimbările climatice și la dezastre, înregistrând pierderi economice anuale medii în valoare de 2,13% din PIB. Impactul semnificativ al schimbărilor climatice a fost vizibil în ultimii ani, cu secete și inundații frecvente. Previziunile/modelările climatice indică o aridificare și mai accentuată, care va afecta inclusiv productivitatea agricolă, disponibilitatea resurselor de apă, ecosistemele, bunăstarea și sănătatea umană.

Rata sărăciei în zonele rurale în 2019 a fost de 34,5 %, de trei ori mai mare decât în zonele urbane. O parte semnificativă a populației rurale lucrează în agricultura de subzistență și riscă să ajungă sub pragul sărăciei, având în vedere criza energetică și de securitate actuală și fenomenele extreme legate de climă. Asemeni multor țări în curs de dezvoltare, femeile din Moldova sunt adesea cele mai afectate de efectele schimbărilor climatice. Pierderea recoltelor și a mijloacelor de subzistență ca urmare a dezastrelor legate de climă, combinată cu responsabilitățile sporite ale gospodăriei și de îngrijire, sporește vulnerabilitatea femeilor la schimbările climatice.

Un factor care îngreunează gestionarea riscurilor climatice și implementarea măsurilor de adaptare este fragmentarea excesivă a administrației publice locale. Republica Moldova are 896 unități administrativ-teritoriale (UAT) de nivelul I, dintre care 50% au mai puțin de 1.500 de locuitori, iar 90% sub 5.000 de locuitori. Această fragmentare limitează capacitatea comunităților locale de a atrage resurse, de a implementa politici publice coerente și de a dezvolta infrastructura necesară pentru reziliență climatică. În acest context, reforma administrației publice locale, și implicit, procesul de amalgamare voluntară, inițiat de Guvern[[1]](#footnote-2), oferă o oportunitate strategică pentru consolidarea rezilienței comunităților locale la schimbările climatice. Prin crearea unor unități administrative mai eficiente, amalgamarea permite planificarea integrată a măsurilor climatice și de energie, reducând fragmentarea resurselor și capacităților locale. De asemenea, asigură un acces îmbunătățit la finanțare și resurse, oferind comunităților amalgamate posibilitatea de a implementa soluții durabile pentru adaptare și atenuare a impactului climatic. În același timp, procesul contribuie la creșterea capacității administrative, esențială pentru gestionarea riscurilor climatice și dezvoltarea unor Planuri Sustenabile pentru Climă și Energie la nivel local, asigurând astfel o abordare coerentă și eficientă pentru protejarea mediului și a bunăstării populației.

**II: INFORMAȚIE SUCCINTĂ DESPRE PROIECT**

Proiectul ”Comunități reziliente prin abilitarea femeilor” etapa II-a, își propune să continue îmbunătățirea rezilienței climatice sensibile la gen în Moldova prin integrarea aspectelor de gen în politicile climatice, abilitarea femeilor lidere și promovarea soluțiilor climatice inteligente, sensibile la gen. Acesta se aliniază cu prioritățile naționale și Strategia Națională de dezvoltare „Moldova 2030”, abordând adaptarea la schimbările climatice și protecția mediului. Proiectul sprijină, de asemenea Programul de promovare și asigurare a egalității între femei și bărbați în Republica Moldova pentru anii 2023-2027 și contribuie la obiectivele legate de energie, îmbunătățind producerea locală de energie și accesibilitatea acesteia.

Totodată, proiectul contribuie la implementarea Strategiei de Reformă a Administrației Publice 2023-2030[[2]](#footnote-3) și avansarea procesului de amalgamare voluntară, având în vedere că fragmentarea administrativ-teritorială rămâne o provocare majoră pentru capacitatea comunităților locale de a implementa politici durabile. Comunitățile mici și slab dotate instituțional se confruntă cu dificultăți în dezvoltarea unor strategii eficiente de adaptare la schimbările climatice, ceea ce poate submina sustenabilitatea măsurilor de reziliență climatică. Astfel, proiectul își propune să sprijine comunitățile implicate în procesul de amalgamare voluntară, consolidându-le capacitatea de a accesa resurse, de a implementa măsuri eficiente și de a asigura o guvernare locală mai puternică și mai rezilientă.

Ca o continuare a etapei 1, proiectul își propune atingerea următoarelor rezultate:

1. Capacitățile autorităților naționale și locale (inclusiv a celor care se află în proces de amalgamare voluntară) de a avansa acțiuni climatice transformative din perspectivă de gen sunt îmbunătățite. Acest rezultat va fi obținut prin integrarea considerentelor climatice și de gen în documentele de politici și prin facilitarea implicării diverșilor actori. Aceasta va contribui la asigurarea integrării considerentelor climatice și de gen de la nivel național la nivel local, promovând un răspuns cuprinzător la provocări;
2. Liderismul femeilor la nivel național și local în acțiunile climatice este extins și avansat. Proiectul planifică atingerea acestui rezultat prin educație, dezvoltarea capacităților și un program de burse de liderism. Abilitarea femeilor ca lidere și agente ale schimbării în eforturile de adaptare și atenuare a schimbărilor climatice este esențială pentru promovarea dezvoltării incluzive și durabile;
3. Soluțiile inteligente din punct de vedere climatic conduse de femei sunt identificate, susținute și replicate în rândul grupurilor de femei și al comunităților-țintă. Proiectul va sprijini implementarea activităților inteligente din punct de vedere climatic în gospodării și afaceri agricole conduse de femei, promovând practici durabile și generând oportunități economice;
4. Soluțiile inteligente din punct de vedere climatic conduse de femei sunt diseminate și nivelul de conștientizarea în societate este sporit. Proiectul planifică desfășurarea campaniilor de informare, dezvoltarea unei platforme de gestionare a cunoștințelor privind schimbările climatice sensibile la gen și măsuri de vizibilitate a proiectului. Prin prezentarea istoriilor de succes și organizarea diverselor campanii de informare cu implicarea diverșilor actori cheie, proiectul va promova o cultură a conștientizării climatice și a acțiunilor sensibile la gen.

Proiectul **”Comunități reziliente prin abilitarea femeilor” etapa II-a,** este finanțat de **Suedia** și **Norvegia** și implementat de Programul Națiunilor Unite pentru Dezvoltare (PNUD) în perioada august 2024 - august 2028.

**III: SCOPUL ȘI OBIECTIVELE PROGRAMULUI DE SUPORT**

**Scopul** acestui program de suport este de a contribui la dezvoltarea durabilă și sporirea rezilienței a 5 grupuri de autorități publice locale (APL) aflate în proces de amalgamare voluntară, prin implementarea activităților de adaptare la schimbări climatice și de reducere a emisiilor de gaze cu efect de seră. Prin această abordare, proiectul nu doar că va contribui la reducerea vulnerabilităților climatice, dar va asigura și o guvernare locală mai eficientă, capabilă să planifice și să implementeze măsuri sustenabile pe termen lung.

**Obiective propuse:**

* Integrarea măsurilor sensibile la gen de adaptare la schimbările climatice în planificarea dezvoltării la toate nivelurile și sectoarele prioritare pentru a asigura reziliența climatică pe termen mediu și lung a sistemelor economice, sociale și ecologice;
* Dezvoltarea și implementarea măsurilor sensibile la gen de mitigare a efectelor schimbărilor climatice și reducerea emisiilor de gaze cu efect de seră (GES) pentru reducerea vulnerabilității societății la schimbările climatice;
* Crearea de parteneriate publice-private în domeniul protecției mediului și rezilienței climatice la nivel local.

Ca rezultat al acestui apel, urmează a fi selectate 5 grupuri de APL aflate în proces de amalgamare voluntară, care vor acumula punctajul cel mai mare.

**Notă: Programul este implementat în parteneriat cu Alianța pentru Eficiență Energetică și Regenerabile.**

**IV: LOCALITĂȚI ELIGIBILE:**

Solicitările de exprimare a interesului pentru suport în elaborarea și implementarea planurilor sustenabile pentru climă și energie pot fi înaintate din partea grupurilor de APL de nivelul întîi, care au inițiat procesul de amalgamare voluntară.

**V: SUPORTUL OFERIT:**

În perioada 2025-2026, cele 5 grupuri de APL, implicate într-un procesul de amalgamare voluntară sau/și APL amalgamate, **vor fi susținute în elaborarea Planurilor comune de Acțiune pentru Energie Durabila și Climă (PAEDC)** și ulterior vor putea beneficia de 3 tipuri de asistență:

* pentru **grupul de** **APL** – servicii și bunuri cu valoarea de până la **40.000 dolari SUA,** co-finanțare 10 %;[[3]](#footnote-4)
* pentru **femei agri-producătoare** – servicii și bunuri cu valoarea de până la **20.000 dolari SUA,** co-finanțare 10 %,
* pentru **femei cu activitate economică la nivel de gospodărie** – servicii și bunuri cu valoarea de până la **6.000 USD**, co-finanțare 5%.

**VI: TERMENI ȘI MODUL DE APLICARE:**

Documentele de aplicare vor fi completate în limba română și **depuse în format electronic în perioada 06 martie 2025 – 16 mai 2025, ora 18:00.** Pentru depunerea dosarului se va expedia un email cu documentația aferentă la adresa: **andrei.dudnic@undp.org**, cu subiectul: *„Aplicație concurs suport PEADC<lista grup APL>”.*

Documentele obligatorii ce necesită a fi atașate la email-ul de aplicare sunt:

* Copiile deciziilor aprobate de consiliile locale (cel puțin două) privind inițierea procesului de amalgamarea voluntară în cadrul grupului de APL respectiv;
* Formularul de aplicare completat – Anexa #A (Atenție! în format Word și PDF semnat de către reprezentanții legali ai tuturor autorităților publice locale implicate în procesul de amalgamare);
* Declarația de aplicare și angajament de participare la toate activitățile propuse de proiect pentru elaborarea și implementarea planurilor sustenabile de climă și energie și de asigurare a co-finanțării - Anexa #B (ștampilată și semnată de către reprezentanții legali ai tuturor autorităților publice locale implicate în procesul de amalgamare);
* Scrisoare de confirmare a interesului de participare la programul de suport din partea grupului de APL, sectorul agricol inclusiv afaceri conduse de femei și societate civilă/grupuri locale de inițiativă.

Dosarele trimise prin e-mail nu trebuie să depășească 20 MB. Dosarele mai mari de 20 MB trebuie împărțite în mai multe mesaje, iar subiectul fiecărui mesaj trebuie să indice succesiunea acestora (de exemplu, "partea 1 din 2"). Depunerea dosarelor va fi confirmată printr-un răspuns în termen de o zi lucrătoare. În cazul în care nu primiți o confirmare prin e-mail în acest interval de timp, vă rugăm să-l contactați pe dnul Andrei Dudnic, telefon de contact: 060505109, e-mail: andrei.dudnic@undp.org.

**Notă: Dosarele incomplete sau cele depuse după termenul limită nu vor fi examinate.**

**VII: PROCESUL DE EVALUARE**

La expirarea termenului, va fi inițiat procesul de selecție și evaluare, după cum urmează:

**Etapa I: Evaluarea preliminară a dosarelor (lista scurtă)**

La această etapă, dosarele vor fi verificate în ceea ce privește conformitatea administrativă și eligibilitatea solicitanților, inclusiv dacă:

* dosarul este complet, iar formularul de aplicare este completat corespunzător;
* solicitantul îndeplinește criteriile de eligibilitate.

**Etapa II: Evaluarea tehnică a dosarelor**

Pe parcursul acestei etape, echipa proiectului va verifica conformitatea dosarelor depuse cu obiectivul general al Programului de suport în baza criteriilor de evaluare indicate mai jos. Cinci dosare care vor acumula cel mai mare punctaj vor fi recomandate pentru aprobarea finală de către Consiliul de Coordonare a proiectului ResCom 2.

**Notă: Proiectul va colabora cu Cancelaria de Stat a Rpublicii Moldova și echipa PNUD implicată în Reforma administrației publice locale pentru diseminarea apelului și validarea listei grupurilor de APL selectate.**

**VIII: CRITERII DE EVALUARE ȘI SELECTARE:**

|  |
| --- |
| **Criterii de eligibilitate:** |
| Aplicația va fi depusă în comun de către un grup APL de nivelul 1 care au inițiat procesul de amalgamare voluntară sau/și APL amalgamate din Republica Moldova. Cel puțin două APL din cadrul grupului trebuie să prezinte copiile deciziilor locale aprobate care confirmă inițierea acestui proces în comunitățile lor. |
| Grupul de APL corespunde criteriilor și condițiilor stabilite de cadrul legal privind amalgamarea voluntară[[4]](#footnote-5), inclusiv populația grupului va fi de cel puțin 3.000 de locuitori (conform datelor datele oficiale privind populația furnizate de  Biroul Național de Statistică[[5]](#footnote-6)). |
| Grupul de APL aplicant (în parteneriat cu sectorul privat din domeniul agricol și societatea civilă locală) se va angaja să organizeze în comun activități de elaborare participativă a strategiilor de climă și mediu sensibile la gen cu asistența proiectului. |
|  Grupul de APL aplicant confirmă co-finanțarea asistenței ResCom 2 în mărime de cel puțin 10% din valoarea totală a asistenței pentru comunitate. |
|  **Criterii de evaluare:**  | **Punctaj:** |
| Corespunderea cu criteriile de amalgamare și intenția demonstrată de inițiere a procesului de amalgamare voluntară a unităților administrativ-teritoriale. | Faza incipientă – 10 puncte (cel puțin două decizii locale aprobate privind inițierea procesului de amalgamare voluntară în cadrul grupului de APL), faza intermediară – 20 de puncte (exercițiu de dezvoltare a viziunii UAT amalgamate finalizat), Faza avansată – 30 de puncte (decizii locale aprobate privind amalgamarea voluntară a UAT). |
|  Nivelul de angajament al actorilor cheie și a grupurilor vulnerabile în contextul adaptării la schimbării climatice și a creșterii rezilienței energetice. | Descriere generală fără date concrete – max. 10 p., descriere moderată cu anumite date – max. 20 p., descriere comprehensivă cu multe date și informații detaliate – max. 30 p. |
|  Gradul de argumentare necesității de suport pentru elaborarea/ actualizarea Planului local sensibil la gen pentru energie și climă cu implicarea actorilor locali. | Argumentare descrisă superficial fără date – max. 10 p., argumentare descrisă moderat cu anumite date – max. 20 p., argumentare descrisă comprehensiv cu multe date și informații detaliate privind contextul local – max. 30 p. |
|  Argumentarea necesității suportului privind creșterea rezilienței la schimbări climatice a grupului de APL cu implicarea sectorului agricol și civic din localitate. | Argumentare descrisa superficial – max. 10 p., descriere moderată cu anumite date și descriere a contextului local – max. 20 p., argumentare descrisă comprehensiv cu multe date și informații detaliate privind contextul local – max. 30 p. |
|  Demonstrarea impactului suportului asupra grupului de APL și a sectorului agricol, inclusiv asupra femeilor. | Descrierea impactului superficial fără date dezagregate beneficiari – max. 10 p., descrierea moderată a impactului cu date dezagregate beneficiari – max. 20 p. descrierea comprehensiva a impactului cu date dezagregate beneficiari – max. 30 p. |
| **Total** | **150 p.** |

***Notă:*** Echipa proiectului își rezervă dreptul de a face vizite în localități, organiza interviuri cu echipa APL la etapa de evaluare pentru a clarifica/confirma anumite aspecte transmise la etapa de aplicare.

**IX: SESIUNI DE INFORMARE PENTRU SOLICITANȚI**

În data de 18 martie 2025, ora 11:00, va fi organizată o sesiune online de informare unde vor fi prezentate informațiile principale privind programul de suport și procesul de depunere a dosarului în cadrul apelului. Pentru participarea la sesiune, rugăm să vă înregistrați preventiv, la linkul de mai jos: [Formular de înnregistrare](https://docs.google.com/forms/d/1-HLuZSb0R44EHLD7ur8nCqOARZbhPpUvPkzSXO9f_h8/viewform?edit_requested=true).

1. [Raport privind procesul de amalgamare voluntară a unităților administrativ teritoriale de nivelul întâi în Republica Moldova din 16 ianuarie 2024-16 ianuarie 2025](https://cancelaria.gov.md/ro/apc/raport-privind-amalgamarea-voluntara-uat-2024) [↑](#footnote-ref-2)
2. [Strategia de reformă a administrației publice din Republica Moldova pentru naii 2023-2030](https://www.legis.md/cautare/getResults?doc_id=140474&lang=ro) [↑](#footnote-ref-3)
3. Fonduri suplimentare pentru cele 5 grupuri de APL selectate în cadrul programului ar putea fi ulterior alocate și din cadrul Programului PNUD „Investing in SDGs”. [↑](#footnote-ref-4)
4. <https://www.legis.md/cautare/getResults?doc_id=146003&lang=ro> [↑](#footnote-ref-5)
5. [Numărul populației cu reședință obișnuită, pe sexe, la nivel de unitate administrativ teritorială de nivelul întâi (sat/comună, oraș/municipiu), la începutul anului 2024](https://statistica.gov.md/files/files/serii_de_timp/populatie/numarul_PRO_profil_teritorial/Populatia_sate_comune_orase_2014-2024.xlsx) [↑](#footnote-ref-6)